A magyar nagydíj kvalifikációján nem teljesítette a 107%-os időt, de az időjárási körülmények miatt engedélyezték a versenyen való indulását. Ericsson még a Q1-ben törte össze az esőben csúnyán az autóját, ami egy újabb kasztnicserét jelentett a csapat számára az éjszaka folyamán. A szabályok szerint a svédnek a bokszból kellett indulnia. A futamot két kör hátrányban a 20. helyen fejezte be. Belgiumban az időmérő edzésén a 20. időt érte el, de mivel autójában turbófeltöltőt kellett cserélni, ezért 10 rajthelyes büntetést kapott, továbbá a hűtőrendszer meghibásodásának javítása miatt csak a boxutcából rajtolhatott vasárnap, a 20. rajtkocka üresen maradt. A versenyt a 3. körben kényszerült feladnia a sebességváltó meghibásodása miatt.